Ezafe - Wikipedia\nAn ezafe (perseg: إضافة ezāfe; diwar an arabeg: ) a zo anezhañ ur morfem implijet gant meur a yezh iranek, da skouer ar ar perseg, ar c'hurdeg, ar pachtoueg, ar balotcheg hag an tadjikeg evit liammañ un anv-kadarn ouzh un doareer, alies a-walc'h evit liammañ ur perc'henner ouzh ar perc'hennad.\nAn ezafe a dalvez kement ha stagañ ur vogalenn verr (puerlisañ "e") ouzh holl elfennoù un heuliad doareet estreget an elfenn diwezhañ.\nE persieg e implijer ur vogalenn verr "/e/" skrivet gant al lizherenn bersiek ه a dalvez peurliesañ evit skrivañ ar gensonenn "h(e)". Staget e vez an hantervogalenn /j/ ouzh an ezafe pa deu diouzhtu da heul ur vogalenn all, disget "-ye" (/je/) ha skrivet ﮥ.\nماشین امیر (mâšine Amir) "karr-tan Amir"\nGant un anv-gwan da doareer:\nEzafe boas goude ur gensonenn:\nماشین شرخ (mâšine sorx) "(ar) c'harr-tan ruz"\nEzafe gant hantervogalenn da heul ur vogalenn:\nهتل‌های بزرگ (hotelhâye bozorg) "(al) letioù bras"\nE c'hurdeg kurmandjek, avat, e kemm ar vogalenn implijet evit an ezafe hervez jener ha niver an anv-kadarn doareet evel-hen:\nGourel: "-(y)ê", d.s.:\nhesp-e boz ("ar marc'h glas"); ba-yê bakûr ("avel an hanternoz")\nBenel: "-(y)a", d.s.:\nav-a germ ((an) dour tomm); cû-ya av-ê ("kanol an dour")\nLiester: "-ên", d.s.:\ndar-ên gund ("gwez ar gêriadenn")\nEzafe war "Unilang.org\nDaveennoù all:[kemmañ | kemmañ ar vammenn]\nBlau, J. & Barak, V. 2003. Manuel de kurde (kurmancî), Pariz: L'Harmattan\nDessart, L. 1994. Parlons pachto. Language e culture de l'Afghanistan, Pariz: L'Harmattan\nRizgar, B. 1996. Learn Kurdish. A multi-level course in Kurmanji / Dersên Kurdî bi şîroveyên Îngîlîzî, Londrez: Baran Rizgar\nAdtapet diwar « https://br.wikipedia.org/w/index.php?title=Ezafe&oldid=1843967 »\nKemmoù diwezhañ degaset d'ar bajenn-mañ d'an 20 Eos 2019, da 18:23.


Pajenn:Caer - Pevar Aviel.djvu/49 - Wikimammenn\nPajenn:Caer - Pevar Aviel.djvu/49\nTesteni S. Iann divar benn ar C'hrist da gannaded ar c'honseil bras ha d'he ziskiblien (S. Iann, I, 19-34).\nTraou ar religion a veze reizet etouez ar Jusevien gant eur c'honseil bras a ioa ennhan unneg den ha tri-ugent rannet e tri rumm : prinsed ar veleien, an doctored ha pennou-bras ar bobl. Ar beleg-bras a rene anezho.\nHogen, setu ama testeni Iann, pa gassas ar Jusevien, ar c'honseil bras, beleien ha levited deuz Jerusalem d'he gaout evit ober ar goulen-man outhan : « Piou out-te ? » Hag ec'h anzavas ha ne nac'has ket ; hag ec'h anzavas : « N'ez oun ket ar C'hrist. »\n— « Petra ta neuze, a c'houlenjont ? Elias out ? » — « N'oun ket, emezhan. » — « Ar prophet out ? An hini bras a dle dont hervez Moyses ?  » Hag e respontas : « Nann. » Neuze e lavarjont d'ezhan : « Piou out ? evit ma c'hellimp rei respont d'ar re ho deus digasset ac'hanomp ; petra ' lavares ac'hanot da-unan ? » — « Me eo, emezhan, mouez an hini a iou el leac'hiou distro : eünit hent an Aotrou, evel m'hen deus lavaret ar prophet Isaias. »\nAr c'hannaded a ioa Pharisianed, enebourien da beb nevezenti. Goulen a rejont outhan ha lavaret a rejont d'ezhan : « Perag-ta neuze e\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/49&oldid=123308 »


Trede levr - XXXIII - Wikimammenn\nTrede levr - XXXIII\n◄ Red eo d’e-omp en em zilezel hon-unan ha plega c’hoantegesiou hor c’haloun Trede levr - XXXIII Nep piou-bennag zo mignoun da Zoue a gar anezhan e pep tra ha dreist kement zo ►\nTREDE KENTEL HA TREGONT.\nDiwar-benn ar re a zo bepred ho c’haloun tu-man tu-hont. Red eo d’e-omp ober pep tra evit Doue, o veza ne dleomp tenna nemet war-zu enn-han.\n1. — Jezuz-Krist. — Va map, n’ho pezet nep fisians e stad ho kaloun ; ar stad m’emoc’h enn-hi breman ne bado ket pell ; eur stad all a zeuio buhan war he lerc’h. Endra vevot e viot atao evel-se, petra-bennag a oufac’h da ober. Bez’ e viot a-wechou laouen, a-wechou ankeniet ; gweach e viot e peoc’h, gweach all e nec’h ; breman leun a zoujans Doue, bremaik hep doujans ; gweach birvidik, gweach all lezirek e-kenver Doue ; a-wechou e viot fur-braz, a-wechou all ne viot ket.\nPetra ra se d’ann den fur a gerz eeun gant hent ar c’hras ; ne zell ket oc’h ar pez a zo evit-han he-unan, ha ne ra van e-bed euz a be du e c’houez ann avel a gas hag a zigas anezhan. N’en deuz ken preder nemet trei holl nerz he ene war-zu ar mad a dle c’hoantaat da gaout. Enn eur ober evel-se, enn eur zellet ouz-in-me hep-ken eo e vezo bepred sioul, stard ha kalounek e-kreiz trouz ha fourgas ar bed.\n2. — Seul vui e vezo glann lagad ann ene, seul kalounekoc’h a ze e vezo ann den evit gouzanv reusiou ar vuez-man. Lagad glann ann ene a zeu buhan da devalaat e-touez kalz a dud, siouaz d’ezho, o veza ma karont trei oc’h ar pez a ra plijadur d’ho c’haloun.\nRak-se ez eo dibaot gwelet eunn den n’en em glask ket he-unan e netra. Evel-se ar Juzevien a zeuaz gwechall da Vethani da di Martha ha Mari, na zeujont ket da welet Jezuz hep-ken, dont a rejont ivez da welet Lazar. Red eo eta e ve glann lagad ann ene evit ma vezo troet ouz-in-me hep-ken dreist kement tra zo er bed.\nSpered ann den a zeu hag a ia, ne ehan tamm ; hevel oc’h he spered eo he galoun. Kement-se holl, siouaz, kaer hon euz a-wechou, a zeu a berz temptasionou a rankomp stourm out-ho, pe a berz poaniou a zo red d’eomp da c’houzanv, pe a berz kroaziou a dleomp da zougen gant eur galoun izel. Dre-ze eta ez eo red e poanfemp hep paouez evit ma vezo glann lagad ann ene ; hen ober a raimp mar karomp, kredit se. Anez e kouezfemp buhan er pec’hed pe enn enkrez, pe marteze, siouaz, er pec’hed hag enn enkrez war-eunn-dro. Ann hini a fell d’ezhan a greiz he galoun beza da Zoue, da Zoue hep-ken, n’ema ket enn aoun rak taoliou ann ifern, o veza ma oar ne oufe beza trec’het keit ha ma roio Doue nerz d’ezhan. Ne vez ket e drouk out-han he-unan, gwelet a ra peger sempl eo, en em veuli a ra enn abek d’he boaniou, evel ann Abostol sant Paol, o veza ma kresk dre-ze ar feiz hag ar furnez enn-han, hag o veza ma vezo brasoc’h he c’hopr, mar bez treac’h. Mar tigas Doue enkresiou d’ezhan, ec’h en em izela, ec’h anavez ne dal ket e ve frealzet, ha neuze e pok a vriad ha gant karantez d’ar groaz a zo lekeat dira-z-han. Choum a ra sioul war he groaz ; pa vez enn anken, er boan, pa vez dilezet, ne lavar ken nemet ar ger-man, a zo a-walc’h evit-han : Fisians am euz bet enn-hoc’h, Aotrou, va Doue, ne vezinn ket goloet o vez da viken.\nAdtapet diwar « https://br.wikisource.org/w/index.php?title=Trede_levr_-_XXXIII&oldid=89363 »\nKemmoù diwezhañ degaset d'ar bajenn-mañ d'an 19 Gou 2016, da 09:45.


Ouyezd Kurdistan - Wikipedia\nKrouet e oa bet Oblast Emren Karatchay, ebarzhet en Unaniezh Soviedel, d'ar 26 a viz Ebrel 1926.\nOuyezd Kurdistan (anvet ivez en un doare nann-ofisiel Kurdistan Ruz diwar ar c'hurdeg Kurdistana Sor; en azerbaidjaneg Qızıl Kürdistan; e ruseg Красный Курдистан) a oa bet ur rann eus an Unaniezh Soviedel krouet e 1923 hag aet da get c'hwec'h vloaz war-lerc'h e 1929.\nLaçın (kurdeg: Laçîn) e oa ar sez melestradurel.\nKrouet e oa bet Ouyezd Kurdistan gant an Unaniezh Soviedel d'ar 7 a viz Mezheven 1923 dindan an anv ofisiel Ouyezd Kurdistan (ruseg: Курдистан уе́зд), o klask bezañ gwelet mat gant ar Gurded/ezed o vevañ en tu-hont d'ar bevennoù, en Iran ha Turkia.\nLaket e oa bet ar c'hourmandieg da yezh ofisiel an takad-se ha diorren a rae ar sevenadur kurdek a-hed ar maread ma padas ar vroig.\nDismantret e oa bet Ouyezd Kurdistan d'an 8 a viz Ebrel ha d'an 30 a viz Mae 1930 e oa bet savet Okroug Kurdistan en e lec'h, met dismantret e oa bet ivez d'e dro d'ar 23 a viz Mezheven 1930 gant aon rak an enebiezh etrebroadel a c'hellfe sevel diwarnañ.\nE diwezh ar bloavezhioù 1930 e oa bet kaset holl Gurded URSS, ken diouzh an ez-okroug kurdek ha diouzh Jorjia e 1944, da Azerbaidjan, Armenia ha Kazakstan.\nE 1992, goude ma oa bet aloubet Laçın gant Armenia da-geñver brezel Nagorno-Karabac'h, e oa bet disklêriet Republik Kurdek Laçîn en Armenia gant ur strolladig tud gant Waqil Mustafayev en o fenn, met ne gasas da netra dre ma oa aet kuit an holl Gurded, tec'het ac'halese betek lec'hioù all eus Azerbaidjan da glask repu enne.\n(en) "Another sad story - Red Kurdistan"\nAdtapet diwar « https://br.wikipedia.org/w/index.php?title=Ouyezd_Kurdistan&oldid=1889713 »\nKemmoù diwezhañ degaset d'ar bajenn-mañ d'an 10 Kzu 2020, da 16:34.


Eizved sizunvez war ar bloaz (C) ha penn kenta ar Horaiz - Le Diocèse de Quimper et Léon\nAccueil - Eizved sizunvez war ar bloaz (C) ha penn kenta ar Horaiz\nEizved sizunvez war ar bloaz (C) ha penn kenta ar Horaiz\nEuz ar 27 a viz C’hwevrer d’ar 5 a viz Meurz 2022\n17 Pa oa Jezuz o vond en hent, e tiredas eun dén d’e gaoud, hag o penndaoulina dirazañ, e houlennas outañ :\n— « Perag e lavarez ez on mad ? Dén e-béd n’eo mad nemed Doue hepkén ! 19 Anaoud a rez ar gourhemennou : Ne lazi ket, ne ri ket avoultriez, ne laeri ket, ne lavari ket falz-testeni, ne ri gaou ouz dén ; da dad, da vamm a enori.\n21 Para a reas Jezuz, neuze, e zaoulagad warnañ, ha kared anezañ. Lavared a reas dezañ :\n— « Eun dra hepkén a ra diouer dit c’hoaz : kee, gwerz da oll vadou, ro anezo d’ar re baour, hag ez-po eun teñzor en Neñv. Ha neuze, deus d’am heul ».\n27 O para e zell warno, e lavaras Jezuz dezo :\n— « Ahanta ! Dilizet on-eus-ni pep tra, hag on-eus heuliet ahanout ».\n31 « Kalz euz ar re genta a vo da ziweza, hag ar re ziweza a vo da genta ».\nMerher al Ludu\nMz 6, 1-6.16-18\nBodet e ziskibien en-dro da Jezuz, war ar menez, e lavare dezo :\n1 « Diwallit da ober hoh oberou-mad dirag an dud evid beza gwelet ganto, pe n’ho-po digoll e-béd digand ho Tad hag a zo en neñv.\n2 « Neuze eta, pa rez aluzenn, arabad dit seni gand ar hornboud dirazout, evel ma ra ar re a vez er zinagogennou ha war ar ruiou, o klask sellou an dud evid beza meulet ganto. E gwirionez, e lavaran dit : bez’ o-deus dija o digoll.\n3 « Te avad, pa rez aluzenn, ra jomo da zorn kleiz hep gouzoud ar péz a ro da zorn dehou, 4 hag evel-se, e chomo da aluzenn e kuz ; ha da Dad hag a wél ar péz a zo kuzet, a rento anezi dit ».\n5 « Pa vezit o pedi, na rit ket evel ar bilpouzed, hag a blij dezo ober o fedennou en o-zav er zinagogennou hag e pep kroazhent, evid beza gwelet gand an dud. E gwirionez, e lavaran deoh : bez’ o-deus dija o digoll.\n6 « Te avad, pa vezez o pedi, kee en da gambr, serr an nor warnout, ha péd da Dad hag a zo aze el leh kuz. Da Dad, hag a wél ar péz a zo kuzet, a rento dit.\n16 « Ha pa vezit o yun, na vezit ket evel ar bilpouzed a ziskouez o fenn teñval, evid ma vo sklêr d’an dud emaint o yun. E gwirionez, e lavaran deoh : bez’ o-deus bet dija o digoll.\n17 « Te avad, pa vezez o yun, taol louzou-c’hwez-vad war da benn, ha gwalh da fas. 18 Evel-se, ne vo anavezet gand dén e-béd emaout o yun, nemed gand da Dad hag a zo e pep leh kuz, ha da Dad hag a wél ar péz a zo kuzet, a rento dit ».\nYaou 3 a viz Meurz, Gouel Sant Gwenole, abad Landevenneg,\nYaou goude al Ludu\n22 Lavared a ree Jezuz d’e ziskibien :\n— « Red eo da Vab an Dén gouzañv kalz poaniou, beza distaolet gand Pennou-Braz ar bobl, ar Veleien-Vraz hag ar Skribed, beza kaset d’ar maro, ha sevel da veo d’an trede deiz ».\n23 Hag e lavare d’an oll :\n— « M’e-neus unan bennag c’hoant dond d’am heul, dezañ trei kein dezañ e-unan, dougenn e groaz bemdez ha dond war va lerh.\n24 « Rag an neb a fell dezañ savetei e vuhez, a hollo anezi, med an hini a goll e vuhez abalamour din, a zaveteio anezi.\n25 « Da betra e talvez d’an dén gounid ar béd a-béz, ma ’z a e-unan d’ar maro pe da goll.\nGwener goude al Ludu\nMz 9, 14-15\n14 Dond a reas diskibien Yann-Vadezour da gaoud Jezuz, hag e lavarjont dezañ :\n15 Hag e respontas Jezuz dezo :\n— « Daoust hag e hell an dud pedet d’an eured beza e kañv e-keid ha m’ema an dén-nevez asamblez ganto ? Med dond a raio eur mare ma vo lamet an dén-nevez diganto, ha neuze e raint yun.\nSadorn goude al Ludu\n27 Gweled a reas Jezuz eur publikan, Levi e ano, azezet e bureo ar maltoutèrèz, hag e lavaras dezañ :\n28 Dilezet pep tra gantañ, e savas hag ez eas d’e heul.\n29 Ober a reas Levi eur préd braz evid Jezuz, en e di. Bez’ e oa publikaned e-leiz ha maread a dud all ouz taol ganto.\n30 Grozmolad a ree ar Farizianed hag ar Skribed ouz e ziskibien, en eur lavared :\n— « Perag emaoh-c’hwi o trebi hag oh eva gand ar bublikaned hag ar beherien ? »\n— « N’eo ket an dud yah eo o-deus ezomm euz ar medisin, med ar re glañv. 32 N’on ket deuet da hervel an dud just, med ar beherien, ma troint o halon ouz Doue ».


Sul ar Beuz - Wikipedia\nSul ar Beuz\n(Adkaset eus Sul ar Bleunioù)\nJezuz oc'h antren e Jeruzalem war un azen. Kartenn gant ur skeudenn eus ar Bibl eus deroù an XXvet kantved. Antreal en ur gêr war gein un azen a oa un arouez peoc'h hervez an hengoun.\nEvit ar barzhoneg anvet Sul ar Beuz, gwelout Sul ar Beuz (barzhoneg).\nSul ar Beuz pe Sul ar Bleunioù zo ur gouel kristen mont-dont, d'ar Sul a-raok Sul Fask hervez an deiziadur katolik. Lidañ a reer neuze donedigezh Jezuz da Jeruzalem hag an degemer brav graet dezhañ hervez ar pevar Aviel.\nE kalz ilizoù kristen e vez ingalet barroù palmez benniget (skoulmet e stumm krommelloù alies) d'ar feizidi. Abalamour ma'z eo diaes pourchas barroù Palmez da-geñver al lid-se e broioù zo abalamour d'an hin e vez implijet alies barroù deliaouek beuz, ivin, haleg pe gwez all eus ar vro.\n1 Diazez er Bibl hag arouezelezh\n2 El liderezh\n2.1 Kristeniezh ar c'hornôg\nDiazez er Bibl hag arouezelezh[kemmañ | kemmañ ar vammenn]\nDonedigezh Jezuz da Jeruzalem, livadenn en iliz-parrez Zirl, en Aostria.\nE danevell ar pevar aviel, e antre Jezuz e Jeruzalem war-dro ur sizhunvezh kent e zasorc'hidigezh.\nHervez an avieloù e antreas Jezuz e Jeruzalem war un azen, hag an dud en degemere a ledas o mantilli war al leur dirazañ, hag a lakaas ivez barroù gwez bihan war an douar.\nAn azen a c'hell bezañ un dave d'un arouez eus hengoun ar reter a ra anezhañ un aneval a beoc'h, er c'hontrol d'al loen-kezeg, zo ul loen brezel. Ur roue a antree e kêr war varc'h pa veze en imor brezeliañ ha war un azen pa felle dezhañ diskouez e teue e peoc'h. Jezuz war un azen a oa arouez priñs ar peoc'h.\nE kalz lec'hioù eus ar Reter-Nesañ kozh e oa ar c'hiz goleiñ gant un dra bennak an hent ma tremene unan bennak a soñjed e oa dellezek eus ar brasañ enorioù. En Testamant Kozh (Rouaned 9:13) e taneveller e oa graet evel-henn en enor da Jehu, mab Jehoshafad. An Avieloù a zanevell e oa graet ivez en enor da Jezuz. En holl avieloù e reer anv eus tud a led o dilhad war hent Jezuz hag a droc'h broen e-kichen n'eus nemet en Aviel Sant Yann e reer anv eus barroù palmez. Ar barroù palmez a oa un arouez trec'hlid ha viktor en hengoun yuzev, hag implijet int evel-henn e lodennoù all eus ar Bibl (da skouer Leviticus 23:40 ha Diskuliadur 7:9). Abalamour da se eo deut da vezañ arouezius hag a-bouez an abadenn-se.\nEl liderezh[kemmañ | kemmañ ar vammenn]\nDeiziadoù Sul ar Beuz\nDiouzh an deiziadur gregorian\nmiz Meurzh 28\nmiz Ebrel 17\nmiz Ebrel 1 miz Ebrel 8\nmiz Meurzh 24 miz Ebrel 28\nmiz Ebrel 13\nmiz Meurzh 29 miz Ebrel 5\nmiz Meurzh 20 miz Ebrel 24\nmiz Ebrel 9\nmiz Meurzh 25 miz Ebrel 1\nmiz Ebrel 14 miz Ebrel 21\nmiz Ebrel 5 miz Ebrel 12\nmiz Meurzh 28 miz Ebrel 25\nmiz Ebrel 10 miz Ebrel 17\nKristeniezh ar c'hornôg[kemmañ | kemmañ ar vammenn]\nDa vare Sulvezh ar beuz, en iliz katolik, evel e kalz Ilizoù katolik ha breuriezhoù luterek, e vez benniget ar barroù palmez (pe barroù ur spesad all en hinoù yenoc'h) gant ar sparf e diavaez an iliz (pe en diabarzh pa vez re yen e-kichen an nor). Ur brosesion a vez ivez gant ar gloer hag ar golisted, ar Barrezianiz, ha kement zo...\n↑ Mazhev 19-28 gant William David Davies, Dale C. Allison 2004 ISBN 0567083756 p 120\n↑ Yann 12-21 gant John MacArthur 2008 ISBN 9780802408242 p 17-18\n↑ Marc'h 11:1-11, Mazhev 21:1-11, Lukaz 19:28-44, Yann 12:12-19\n↑ The people's New Testament commentary gant M. Eugene Boring, Fred B. Craddock 2004 ISBN 0664227546 p 256-258\n↑ The Bible Knowledge Background Commentary: Matthew-Luke, Volume 1 gant Craig A. Evans 2003 ISBN 0781438683 p 381-395\n↑ The Synoptics: Matthew, Mark, Luke gant Ján Majerník, Joseph Ponessa, Laurie Watson Manhardt 2005 ISBN 1931018316 p 133-134\n↑ The Bible knowledge background commentary: John's Gospel, Hebrews-Revelation gant Craig A. Evans ISBN 0781442281 p 114-118\n↑ Matthew 21:1-11]], Mark 11:1-11, Luke 19:28-44 John 12:12-19\n↑ Matthew 19-28 gant William David Davies, Dale C. Allison 2004 ISBN 0567083756 p 120\n↑ Matthew 19-28 by William David Davies, Dale C. Allison 2004 ISBN 0567083756 page 120\n↑ John 12-21 by John MacArthur 2008 ISBN 9780802408242 pages 17-18\nCharlez ar Gall, pennad diwar-benn Sul ar Beuz, e-barzh Les Cahiers de l'Iroise, ni. 1, 1964. Adembannet e-barzh Breiz o veva - Vivre la Bretagne, Emgleo Breiz, 2011.\nAdtapet diwar « https://br.wikipedia.org/w/index.php?title=Sul_ar_Beuz&oldid=1802978 »\nKemmoù diwezhañ degaset d'ar bajenn-mañ d'an 20 Eos 2018, da 13:22.


digoro - Wikeriadur\nSavet diwar digor-, pennrann ar verb digeriñ, hag an dibenn-ger -o\nFurm ar verb digeriñ e trede gour unan an amzer-da-zont, en doare-disklêriañ\nEvit her gwelet ker sklaer hag an heol, it d'ar galeoù, d'ar prizon ; esait lakaat ar re a zo eno, en tiez-se, da grial : « Bevet ar Roue ! » Hini ne zigoro e c'henoù. — (Lan Inizan, Emgann Kergidu 1, Brest, 1877, eil emb. Al Liamm 1977, p. 151.)\nLavarit dezho krial : « Bevet ar Republik ! » ha ker buan, kement genoù a zo a zigoro hag a youc'ho : « Bevet ar Republik! » — (Lan Inizan, Emgann Kergidu 1, Brest, 1877, eil emb. Al Liamm 1977, p. 151.)\ngalleg : (elle)/(il) ouvrira (fr)\nAdtapet diwar « https://br.wiktionary.org/w/index.php?title=digoro&oldid=227055 »\nKemmoù diwezhañ degaset d'ar bajenn-mañ d'an 13 Kzu 2016, da 09:15.


Ur bajenn Práxedis G. Guerrero (disheñvelout) zo ivez.\nPráxedis Gilberto Guerrero Hurtado (1882 – 1910) a oa ur c'hazetenner anarkour mec'hikan lazhet e Dispac'h Mec'hiko\nDont a rae eus Los Altos de Ibarra, e San Felipe (Guanajuato) e-kichen León (Guanajuato) hag e dud a oa perc'henned un hacienda. E 1899 e skrivas e bennadoù kentañ e-barzh kazetennoù evel El Heraldo Comercial hag El Despertador. E 1901 e laboure en Diario del Hogar hag e lakas e anv en arme ma teuas da vout letanant.\nE 1903 e oa krog da lenn kazetennoù a enebe ouzh an diktatour Porfirio Díaz, El Demófilo hag El hijo del Ahuizote, hag e reas anaoudegezh gant anarkourien hag a oa skrivagnerien. Pa glevas e oa bet an arme o tennañ war ur vanifestadeg e Monterrey (Nuevo León), e kuitaas an arme.\nE 1904 e laboure e SUA, e Denver, Colorado, evel mengleuzier? E 1905 ez eas da San Francisco, California, ma embanne Alba Roja (" Gouloù-deiz Ruz ")\nAdtapet diwar « https://br.wikipedia.org/w/index.php?title=Práxedis_Guerrero&oldid=1471034 »\nKemmoù diwezhañ degaset d'ar bajenn-mañ d'an 4 Ebr 2013, da 18:30.


Pajenn:Marigo - Buez ar Saent.djvu/263 - Wikimammenn\nPajenn:Marigo - Buez ar Saent.djvu/263\nAr baourentez, pehini e devoa choaset evit he fartaich, ne vire quet na assiste bepred ar beaurien : caout a ree meur a voyen diffamant evit o soulagi. O velet ez oa lequeet un den paour er prison evit e zle, e santas ur c’hoant bras d’e sicour ha da broculi dezan e liberte, en ur bea evintâ ; mæs n’e devoa nemet an hanter eus ar som. He bolontez vad a oue quen agreabl da Zoue ma crescas an arc’hant visiblamant etre he daouarn, en hevelep-fæçoun m’en em gavas avoalc’h evit peur-pea ha dilivria an den paour-ze a gaptivite.\nAr brud eus e vertuziou o veza eet pell, cals a verc’het devot a zeuas d’en em offr dezi evit beva didanni en he Solitud. He zy a voe souden cenchet en ur Gouent, ha guelet oue an oll Leaneset, dindan ur Vestres quer santel, o cundui ur vuez angeliq. Ar Gouent-se quen paour ha quer bihan en e C’houmançamant, a so bremâ ur c’habistr enorabl a Chalonieset.\nAr Santes-mâ a varvas er bloaz 686, etro an oad a dri-uguent vloaz. Doue a zisclerias he Santelez dre gals a viraclou, en e bueza goude he maro ; hac ar Guær a Mons e deus-hi quemeret evit he Fatrones.\nSantes Vautruud, merc’h da zaou Sant, c’hoar da, ur Santes, pried da ur Sant, hac hi a elle mancout da veza Santes ? Peguer rar eo brema ar seurt familiou-se quer santel ! Evit ma alfe ar guerent communica ar vertuz d’o bugale, e tlefent o unan beza pinvidic e vertuziou. Eürus an tad, eürus ar vam pere a les un hevelep heritaich d’o bugale ! Eürus ar guerent pere en heur ar maro o deus ar gonsolation da veza instruet mad o bugale, da veza inspiret dezo dougeanç Doue, ha da lesel gant-o evit beritaich an exemplou mad a vertuz o deus roet dezo en o buez ! Ha ne lesent dezo quen heritaich, hac o lesent dibourve a oll vadou ar bed, e allont esperout gant fizianç penaus e vezo ar vugale-ze benniguet gant Doue ha penaus e pourveo anezo.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/263&oldid=134370 »


Hengoun - Wikipedia\nAn hengoun (liester : hengounioù) a zo doareoù ober pe doareoù komz treuskaset a rumm da rumm en ur strollad tud evel ur bobl pe ur renkad kevredigezhel. Termenet e vez a-wechoù evel ar pezh a vez kelennet d'ar yaouankiz gant an dud koshañ. Peurliesañ e vez intentet e vez treuzkaset an hengoun dre ar gomz hag ar skouer ha pa vefe traoù hengounel zo treuzskrivet ha treuskaset dre ar skridoù.\nDre vras e kaver anaoudegezhioù en hengounioù, da lavaret eo elfenn ditour. Hervez armezhourien zo (Friedrich Hayek ha Thomas Sowell) ez a un dalvoudegezh armerzhel gant heuliañ an hengounioù : pa vezont komprenet gant ar gempredidi e c'hellont lakaat anezho da esper an amzer.\n2 Ster relijiel\n3 Ster en arzoù\n4 Ster er brederouriezh\nSavet eo bet hengoun diwar an anv-gwan hen ha ne vez ket mui kavet nemet e-barzh ar gerioù kevrennek a dalvez kement ha kozh ha koun (kemmadur goude hen).\nSter relijiel[kemmañ | kemmañ ar vammenn]\nE pep relijion ez eus un hengoun a denn d'ar c'hredennoù, da istor an diazezerien, d'al lidoù ha d'ar stuzegezhioù erbedet. Komzet e vez eus an hengounioù lutherat pe eus an hengounioù soufiat. En Iliz katolik roman e vez pouezet war an Hengoun evel heulier an Diskuliadur, an div vammenn asamblez a ya d'ober sichenn ar gredenn gatolik.\nNe c'hell ket krediñ ar Brotestanted ez eus un hengoun kevatal d'ar Skritur sakr ha aze emañ unan eus abegoù o enebiezh d'an Iliz katolik.\nEr frañmasonerezh e vez pouezet kalz ivez war an hengoun ken e vez daveet da Hiram, roue Tir en amzer Salaün, roue Jeruzalem.\nSter en arzoù[kemmañ | kemmañ ar vammenn]\nPep arzour a zo bet levezonet gant oberennoù arzourien all. Dre ar stummadur e vez treuskaset doareoù ober hag ivez ur seurt preder war palioù an arzourien. Dre studiañ oberennoù an arzourien e c'heller sevel istor an teknikoù arzel pa ne c'hell ket den ijinañ traoù nevez holl ha pa glasfe mont a-eneb doareoù e araokidi.\nEnebet e vez an teknikoù arzel savet er renkadoù uhelañ (an dañsoù lez, da skouer) hag ar re zo priziet gant an dud vunut (an dañsoù hengounel, da skouer). Ar memes tra eo evit a sell ar sonerezh hag ar c'hanaouennoù.\nKoulskoude ez eus bet darempredoù padus etre ar renkadoù ken a ya an doareoù da bep tu. Meur a wech eo bet awenet stummoù arzel "uhel" gant doareoù poblek ha hengounel.\nSter er brederouriezh[kemmañ | kemmañ ar vammenn]\nUr pouez bras zo d'an hengoun pa gomzer eus ar skolioù prederouriezh.\nAdtapet diwar « https://br.wikipedia.org/w/index.php?title=Hengoun&oldid=1924251 »


Soukot - Wikipedia\nSoukot pe Soukkot ((he) סוכות or סֻכּוֹת, sukkōt) e brezhoneg Gouel an Tabernakloù pe Gouel al Lochennoù ha c'hoazh Gouel an Eostiñ (חג האסיף, Chag HaAsif) zo ur gouel yuzev lidet d'ar 15 a viz Tishrei (fin miz Gwengolo, deroù miz Here). Pa oa c'hoazh eus Templ Jeruzalem e oa unan eus an tri gouel pirc'hirinaj ((he) שלוש רגלים, shalosh regalim) ma veze gortozet digant an Isrealited mont d'an Templ.\nGant anvioù ar gouel e c'heller merzout e natur doubl : an hini a raer anv anezhañ e levr an Ermaeziadeg (34:22) zo liammet ouzh al labour-douar evit merkañ fin mare an eostiñ ha fin bloaz al labourerien-douar en Israel ; an hini a raer anv anezhañ e levr al Leviegezh (23:42-43) hag a zo e koun an Ermaeziadeg.\nPadout a ra ar gouel seizh devezh en Israel hag eizh devezh en diaspora. Berzet eo labourat d'an deiz kentañ (mui an eil en diaspora) gant an hevelep reolennoù hag ar Chabat, padel eo aotreet labourioù zo a-hed an devezhioù da heul, a-raok klozañ gant an devezh-vak all anvet Chemini Atzeret (un devezh en Israel, daou en diaspora ma vez anvet an eil devezh Simc'hat Torah).\nAr ger sukkōt zo liester sukkah ha talvezout a ra ul lochenn graet gant koad ha delioù-palmez, hag a oa al lec'h ma veve al labourerien-douar ennañ da vare an eostiñ. Savet eo ivez e koun al lochennoù dister implijet gant an Hebreed en dezerzh goude gant an Ermaeziadeg. A-hed ar gouel e tebrer enno, ha meur a hini a gousk enno ivez.\nAdtapet diwar « https://br.wikipedia.org/w/index.php?title=Soukot&oldid=1874705 »\nKemmoù diwezhañ degaset d'ar bajenn-mañ d'an 11 Mae 2020, da 16:07.


Pajenn:Instructioneu santel ar er gurionnéeu principal ag er religion, 1790.djvu/519 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/519\nJesus-Chrouist ho Mab, péhani en dès bum humiliét bet hac hum obér Dén èl-omb, ean péhani e vihue hac e jouiss ag er memb gloër gueneoh ha guet er Speret Santel, un Doué hemb quin, a viscoah de virhuiquin. El-ce re-vou groeit. »\nEr Belêg e gaige ur banniq-deur é mésq er gùin, èl m’en doai groeit Jesus-Chrouist a pe instituas er Sacremand ag en Autær, eit represantein : 1.° Er Mistèr ag en natur a Zén hac en natur a Zoué joéntét assambl é Jesus-Chrouist ; 2.° en union misterius e zou itré er Fidelèt ha Jesus-Chrouist ; 3.° en deur hac er Goaid e ridas ag é gosté ar er Halvær. Er Belêg e vénig en deur, ha hon pas er gùin ; rac er gùin a-zè e represantt hur Salvér : en deur e represantt er bobl, hac er bobl hemb quin en dès dobér a vout béniguét ha purifiét eit bout joéntét guet Jesus-Chrouist. Èl-ce é Overènneu er-ré varhue en Ilis ne vénig quet en deur, eit rein d’antand n’hi dès mui berh er bet ar en ineannneu treménét ag er béd-men.\nDurand ma ra er Belêg er ceremoni-ze, er bobl e zeli hum humiliein ha goulèn er græce de vout purifiét ha santefiét, eit ma veint cavét dign de dostad de Jesus-Chrouist.\nEn un offrein er Halice de Zoué, er Belêg e lar er bedèn-men :\n» O Doué ! ni e offr deoh er Halice-men a salvedigueah, hac e supli hou misericord\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/519&oldid=129092 »\nKemmoù diwezhañ degaset d'ar bajenn-mañ d'an 9 Eos 2018, da 15:18.